Sýningin Í Landslagi opnaði í byrjun nóvember á Svavarssafni á Höfn í Hornafirði . Á sýningunni sýna meðal annars Thomas Pausz vöruhönnuður og lektor við hönnunar - og arkitektúrdeild Listaháskóla Íslands og þær Inga Kristín Guðlaugsdóttir og Elín Sigríður Harðardóttir sem útskrifuðust úr vöruhönnun við Listaháskólann síðastliðið vor . Svavarssafn Hanna Dís Whitehead er safnvörður á Svavarssafni og hóf störf þar árið 2017 . Hún er listhönnuður og útskrifaðist frá Hönnunarakademíunni í Eindhoven árið 2011 . Hún er jafnframt stundarkennari við hönnunar - og arkitektúrdeild Listaháskóla Íslands . Safnið , sem opnaði árið 2011 , er í Ráðhúsi Hornafjarðar og var stofnað eftir að ekkja Svavars Guðnarssonar færði sveitarfélaginu verk hans að gjöf . Safnið hefur sýnt verk eftir fjölbreytta listamenn og hönnuði og Listaháskólinn spurði Hönnu Dís aðeins út í sýningarstefnu safnsins : Hanna Dís : „ Á Svavarssafni eru þrjár sýningar opnaðar á ári . Fræðslusýning á haustin , sýning með tengingu við svæðið á vorin og verk eftir Svavar Guðnason á sumrin . Hugmyndavinnan á bakvið sýningarnar tengist þessu , auk þess sem við í anda Svavars reynum að koma með nýja sýn á hlutina . Þar að auki reynum við að tengjast áhugasviðum eða umræðum sem eru að eiga sér stað hjá Hornfirðingum . Hönnuðir og listamenn koma hvoru tveggja með ný sjónarhorn á viðfangsefni og fá gesti safnsins til að velta fyrir sér hlutunum . Það er skemmtilegt að reka safn á landsbyggðinni og auðvelt að eiga í beinum samskiptum og samtölum við samfélagið í kringum okkur . Það er prýðileg umferð af gestum enda ferðamenn á svæðinu orðið allt árið . Þar að auki eru Hornfirðingar duglegir að sækja viðburði á vegum safnsins auk þess sem við fáum marga skólahópa í heimsókn af svæðinu . “ Mynd frá Svavarssafni Vetrarsýning Svavarssafns í ár heitir Í landslagi og opnaði miðvikudaginn 6. nóvember síðastliðinn . Þema sýningarinnar er , eins og nafnið gefur til kynna , tengt landslagi en í texta um sýninguna segir : „ Landslag mótast af þeim náttúrulegu og manngerðu fyrirbærum sem þar eru sýnileg . Það er samspil jarðfræðilegra fyrirbrigða sem og samlífi við dýr og menn . Landslag varpar fram mynd af því lífi sem á sér stað og hefur átt sér stað , og getur jafnvel gefið okkur vísbendingar um það sem getur orðið . Ystu lög landslags mótast af ólíkri menningu og staðháttum hverju sinni . Landslag sem þurrkast út og gleymist eða verður varanlegur hluti af framtíðarmynd landsins . Í landslagi birtist maðurinn og tilraunir hans til að móta og búa í náttúrunni , dýrin sem þar dvelja , trúin á yfirnáttúrlegar verur , auk sýnistöku úr framtíðarsköpunarsögu jarðar . “ Thomas Pausz vöruhönnuður og lektor við hönnunar - og arkitektúrdeild er einn þeirra sem sýnir verk á sýningunni útfrá verkefninu Non Flowers for a Hoverfly , sem meðal annars hefur verið sýnt í Victoria & Albert Museum í London Verkefnið gengur út á að skilja hvatir frjókornadreifara á borð við býflugur betur til að geta bætt samvinnu manna og skordýra við matarframleiðslu . Að verkinu unnu ásamt Thomasi þau Dr. Shannon Olsson og Vikram Pradhan , rannsakendur hjá Náttúrumiðstöð líffræðilegra vísinda í Bangalore ( e. the Natural Center for Biological Sciences ) en Vikram leggur nú stund á MA nám í hönnun við Listaháskólann . Verkefnið sjálft nýtir sér sýndarveruleika fyrir býflugurnar til að rannsaka hvernig þær skynja heiminn og umhverfið . Niðurstöður rannsóknarinnar eru síðan notaðar til að skapa form sem virka eins og nokkurs konar gerviblóm . Thomas vann svo innsetningu með gerviblómunum sem hafa verið prentuð með þrívíddartækni . Listaháskólinn spurði Thomas hvort honum finndist þverfaglegt samstarf gagnast sér sem hönnuður : Thomas Pausz : „ Algjörlega ! Ég vinn með vísindamönnum , bæði í verkefninu Non Flowers og í nýjasta verkinu mínu sem heitir Spacecoralia , og verkefnin mín hafa alltaf tengst inní líffræði – jafnvel þó atburðarrás þeirra sé staðsett utan líffræðinnar . Í augnablikinu er ég líka í samskiptum við heimspeking sem er í doktorsnámi þar sem hann skoðar sambönd ólíkra tegunda innan manngerðra vistkerfa , til dæmis í gróðurhúsum og geimförum . Þessi samtöl sem ég við ólíka sérfræðinga virka vel meðfram hönnunarvinnunni þar sem ég prófa mig áfram með efni og miðla . Hönnunin og samtalið við sérfræðingana tala inn í hvort annað , en púslast ekki endilega saman . Þetta eru meira eins og brot , en þau búa til töfrana . “ LHÍ : Segðu okkur meira frá þessu nýja verkefni Thomas Pausz : „ Nýjasta verkefnið mitt kallast Spacecoralia ( sjá myndir fyrir ofan ) , það verður sýnt á Hönnunarvikunni í Stokkhólmi . Þar er ég að rannsaka líkindin á milli geimrannsókna og neðanjávarrannsókna . Verkefnið er skáldverk þar sem teymi Geimgrasafræðinga ( e. Astrobotanists ) sem reyna að rækta plöntur og þörunga í geimnum , lenda óvart í því að skapa nýtt líf sem kallast Spacecoralia . “ Þær Inga Kristín Guðlaugsdóttir og Elín Sigríður Harðardóttir vöruhönnuðir sem útskrifuðust úr vöruhönnun við Listaháskólann í vor 2019 sýna einnig á sýningunni . Verk þeirra Lúpínan í nýju ljósi er bæði hluti af aðalsýningunni en þær eru líka með sýningu í fremra rýminu sem er byggt á því og heitir Ábati eða óværa sem eru veggverk unnin með lúpínu sem aðalefni . Hlutverk hönnuða Þau Hanna Dís og Thomas vinna bæði sem hönnuðir og í þverfaglegu samhengi , við nýttum því tækifærið og spurðum þau út í hlutverk hönnuða í samtímanum og þróun þess á næstu árum : Hanna Dís : „ Hönnuðir hafa í raun alltaf haft það hlutverk að koma með nýja sýn á hlutina . Hvort sem það er yfirborð , notagildi eða ferli . Þeir svara því sem er í gangi í samfélaginu að hverju sinni . Nú eru umhverfismál í brennidepli og því margir að svara því kalli . En við erum almennt líka farin að tala um mikið fleiri hluti en áður og auðveldara er að afla sér upplýsinga um ólík viðfangsefni . Við erum að skapa með mismunandi tilgang hvort sem það er tengt fjöldaframleiðslu , sértæku notagildi eða að hanna eitthvað sem veitir gleði . Hönnun er og verður vonandi allskonar . Hún hefur nefnilega burði til að snerta mismunandi strengi í hinu mannlega . “ Thomas Pausz : „ Ég heillast mjög mikið af þeirri hugmynd að teygja fagið og hugmyndir okkar um hönnun í margar og ólíkar áttir . Þá er til dæmis hægt að nefna hönnunarblaðamennsku ( e. Design Journalism ) , og hönnunarskáldskap ( e. Design Fiction ) þar sem ímyndunaraflið er virkjað , og senur , leikmunir og karakterar eru nýttir . Ég held að hvort sem er hefðbundnari hönnun eða hönnun á borð við þessa sem ég lýsi séu jafngildar , og taka þátt í að skapa þá fjölbreyttni sem verður að vera til staðar í faginu . Á sýningunni Í landslagi eru einnig sýnd verk eftir Ásgrím jónsson ( verk úr einkasafni ) , Einar Þorstein Ásgeirsson ( að láni frá Hönnunarsafni Íslands ) , Guðmund Einarsson ( verk úr einkasafni ) , Jón Þorleifsson , Söru Björg Bjarnadóttur , Svavar Guðnason og Sigurð Einarsson . Auk lánsmuna frá Byggðasafni Austur-Skaftafellssýslu og Birni Arnarsyni . Sýningarstjóri er Hanna Dís Whitehead og um sýningarhönnun sjá þær Hanna Dís og Irene Hrafnan . Listaháskólinn hvetur alla sem eiga leið hjá Hornafirði að láta sýninguna ekki framhjá sér fara .